Pirkimo sąlygų 2 priedas

TECHNINĖ SPECIFIKACIJA

1. PIRKIMO OBJEKTAS IR PASLAUGŲ TEIKIMO APIMTYS

1.1. Pagrindinės sąvokos:
1.1.1. Administratorius – Vilniaus miesto savivaldybės (toliau – Savivaldybė) administracija arba Savivaldybės įsteigtas juridinis asmuo, teisės aktų nustatyta tvarka atliekantis komunalinių atliekų tvarkymo sistemos organizavimo funkcijas ir (ar) administruojantis komunalinių atliekų tvarkymo paslaugų teikimą Savivaldybėje. Šio konkurso paskelbimo metu Vilniuje komunalinių atliekų surinkimo sistemą prižiūri ir administratoriaus funkcijas vykdo savivaldybės įmonė „Vilniaus atliekų sistemos administratorius“;
1.1.2. Aliejaus atliekos – tai panaudotas arba netinkamas vartoti maistinis aliejus ir (arba) riebalai, nepriklausomai nuo jų konsistencijos (skysti ar kieti), kilmės (augalinės ar gyvūninės) ar paskirties (kepimui, virimui ir pan.). Aliejaus atliekos turi būti renkamos į sandarias, nedūžtančias talpas (t. y. vandens butelius, gazuotų ir vaisvandenių gėrimų talpas, aliejaus butelius ir (arba) įvairias kitas plastikines talpas) ir išmetamos į konteinerį kartu su talpa; 
1.1.3. Grafikas – nustatytos datos, savaitės ar mėnesio dienos, kai yra vykdomas reguliarus Aliejaus atliekų rūšiuojamasis surinkimas Savivaldybės teritorijoje, ištuštinant Aliejaus atliekų konteinerius techninėje specifikacijoje nustatytu periodiškumu bei tvarka. Grafikas turi būti suderintas su Administratoriumi;
1.1.4. Informacinis lipdukas – ant išorinių konteinerių klijuojamas, iš vandeniui atsparaus popieriaus ar kitos medžiagos pagamintas, atspausdintas vandeniui ir blukimui atspariais dažais lipdukas arba terminiu būdu ar kitokia technologija įspaustas spaudas, kuriame pateikiama mažiausiai ši informacija: Tiekėjo pavadinimas, telefono numeris, Administratoriaus interneto svetainės adresas, el. pašto adresas, telefono numeris, konteinerio paskirtis, kokias atliekas galima šalinti konteineryje ir kita Administratoriaus reikalaujama informacija. Konteinerio paskirtis gali būti užrašoma baltos spalvos dažais ant priekinės išorinio konteinerio sienelės, kurie atsparūs drėgmei, UV spinduliams ir temperatūriniams pokyčiams atspariais dažais. Tokio užrašo ir informacinio lipduko matmenis, tekstą ir stilių nurodo Administratorius; 
1.1.5. Pirkėjas – Savivaldybės administracija;
1.1.6. Konteineris – Aliejaus atliekų surinkimo priemonė, kurią sudaro išorinis ir vidinis konteineriai, skirta atskiram Aliejaus atliekų surinkimui iš gyventojų viešosiose vietose (daugiabučių kiemuose, šalia atliekų rūšiavimo aikštelių, prekybos centrų teritorijoje ir pan.), gyventojams Aliejaus atliekas kaupiant bet kokioje plastikinėje talpoje ir plastikinę talpą išmetant į vidinį konteinerį pro išorinio konteinerio įmetimo angą;
1.1.7. Tiekėjas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, teikiantis paslaugas, susijusias su Aliejaus atliekų surinkimu, transportavimu ir tolimesniu perdavimu apdorojimui ar perdirbimui.
1.2. Aliejaus atliekų surinkimo ir vežimo paslaugos (toliau – Paslaugos) apima:
1.2.1. Aliejaus atliekų surinkimą iš konteinerių Savivaldybės teritorijoje. Paslaugų teikimo laikotarpiu planuojama aptarnauti preliminariai 210 vienetų įrengtų konteinerių (konteinerių skaičius paslaugų teikimo eigoje gali būti mažinimas ar didinimas iki 10 procentų, atsižvelgiant į faktinį poreikį, kuris nustatomas Pirkėjo ir Tiekėjo bendru sutarimu);
1.2.2. konteinerių įrengimą su Pirkėju ir Administratoriumi suderintose Aliejaus atliekų surinkimo vietose;
1.2.3. jeigu konteineriai statomi ne Savivaldybei priklausančiame žemės sklype, konteineriai gali būti pastatyti tik iš anksto gavus sklypo savininko sutikimą. Tiekėjas savarankiškai turi gauti šį sutikimą ir informaciją apie jį turi pateikti Administratoriui; 
1.2.4. konteinerių stebėsenos sistemos įrengimą, jei Tiekėjas pasirenka tokią sistemą naudoti, t. y. konteinerių užpildymo lygio jutiklių įsigijimą ir montavimą į Tiekėjo valdomus konteinerius;
1.2.5. Aliejaus atliekų surinkimą ir vežimą Tiekėjo transporto priemonėmis (Tiekėjas atliekų surinkimo ir vežimo paslaugoms teikti turi naudoti tik elektromobilius ir (arba) suslėgtomis gamtinėmis dujomis (CNG) ir (arba) biometanu ir (arba) biodujomis varomas atliekų surinkimo transporto priemones, jeigu Tiekėjas tai pasiūlo pasiūlymo teikimo metu ir už tai suteikiami papildomi balai);
1.2.6. išorinių ir vidinių konteinerių techninę priežiūrą (pvz., konteinerio remontas, keitimas, užrakto sistemos remontas – keitimas ir kitų gedimų, piešinių ir kitų trūkumų šalinimas);
1.2.7. išorinių ir vidinių konteinerių plovimą ir dezinfekavimą ne rečiau kaip 2 kartus (arba daugiau nei 2 kartus, jeigu tai pasiūlo pasiūlymo teikimo metu ir pasiūlymui suteikiami papildomi balai) per kalendorinius metus (12 mėn.) ir pagal faktinį poreikį (pvz., apipaišytų konteinerių valymas arba išsiliejus Aliejaus atliekoms);
1.2.8. surinktų Aliejaus atliekų sutvarkymą, prioritetą teikiant jų pakartotiniam panaudojimui, perdirbimui ar išvežimui (eksportavimui) pakartotiniam panaudojimui ar perdirbimui, taip pat panaudojimui energijai gauti. Tiekėjas privalo pateikti Pirkėjui ir Administratoriui Aliejaus atliekų sutvarkymą įrodančius dokumentus (pvz. atliekų priėmimo–perdavimo aktą, atliekų tvarkymo pažymą, transporto dokumentus, perdirbimo ar energijos gamybos įmonės sertifikatus arba, jei atliekos eksportuojamos, eksporto deklaraciją ir pan.). Tiekėjas taip pat įsipareigoja laikytis šių Aliejaus atliekų sutvarkymo reikalavimų:
1.2.8.1. per kalendorinius metus visos surinktos Aliejaus atliekos turi būti panaudotos, pasirinktinai vienu ar keliais būdais: pakartotinai panaudotos, perdirbtos, eksportuotos pakartotiniam panaudojimui ar perdirbimui arba panaudojimo energijai gauti ne vėliau kaip iki tų pačių metų gruodžio 31 d.;
1.2.8.2. teisės aktų nustatyta tvarka sutvarkyti tarą, kurioje buvo surinktos Aliejaus atliekos, bei kitas į konteinerius patekusias atliekas, kurios laikytinos netinkamomis atliekomis (pvz., pakuotės, maisto likučiai ar pan.). Tiekėjas, teikdamas paslaugas, privalo pateikti duomenis apie atskirai sutvarkytų atliekų (t. y. taros ir kitų priemaišų) svorį, susidariusį vykdant šį punktą. Ši informacija turi būti pateikiama kartu su pagrindiniais duomenimis apie surinktų Aliejaus atliekų svorį, nurodant kiekius atskirai pagal atliekų rūšis.
1.2.8.3. jeigu dėl objektyvių priežasčių nėra galimybės atliekų pakartotinai panaudoti, perdirbti ar panaudoti energijai gauti, Tiekėjas gali taikyti tik teisės aktų leidžiamus atliekų šalinimo būdus, pagrįsdamas būtinybę tokiai priemonei ir iš anksto apie tai informuodamas Pirkėją.
1.3. Visą paslaugų teikimo laikotarpį Tiekėjas privalo užtikrinti nenutrūkstamą paslaugų teikimą Savivaldybės teritorijoje.
1.4. Preliminari 60 mėn. paslaugų apimtis:
	Pavadinimas
	Mato vnt.
	Preliminari 60 mėn. paslaugų apimtis

	Panaudoto aliejaus, susidarančio komunaliniame atliekų sraute, surinkimo, vežimo, sutvarkymo bei jai reikalingos infrastruktūros įrengimo organizavimo Vilniaus miesto savivaldybėje paslaugos
	[bookmark: _Hlk211417299]Šioje techninėje specifikacijoje apibrėžto vieno konteinerio ištuštinimas (vienas kartas)
	6930


Paslaugos bus perkamos pagal faktinį poreikį. Pirkėjas neįsipareigoja išpirkti šioje lentelėje numatytos 60 mėnesių preliminarios apimties. Preliminari 60 mėnesių apimtis gali didėti ne daugiau nei 50 proc. 

2. PASLAUGŲ TEIKIMO TRUKMĖ IR TERMINAI

2.1. Bendras paslaugų teikimo terminas – 60 (šešiasdešimt) mėnesių nuo sutarties įsigaliojimo dienos, įskaitant pasiruošimo paslaugų teikimui laikotarpį.
2.2. Pasiruošimo paslaugų teikimui laikotarpis – iki 2 (dviejų) mėnesių nuo sutarties įsigaliojimo dienos. Pasiruošimo laikotarpis gali būti pratęstas dar iki 2 (dviejų) mėnesių tik esant objektyvioms nuo Tiekėjo nepriklausančiomis aplinkybėms, dėl kurių Tiekėjas negali užtikrinti pasiruošimo veiksmų atlikimo per pradinį terminą (pvz., dėl force majeure, tiekimo grandinės sutrikimų, kurių bet kuris rūpestingas ir apdairus tiekėjas negalėtų išvengti, paslaugų teikimą reglamentuojančių teisės aktų pakeitimų, darančių tiesioginę įtaką sutarties vykdymui, ar kitų nuo Tiekėjo nepriklausančių priežasčių, kurių bet kuris rūpestingas ir apdairus tiekėjas nebūtų galėjęs išvengti), apie tai informavus Pirkėją ir Administratorių raštu bei jiems pritarus, bei ne ilgiau nei tęsiasi pasiruošti trukdančios aplinkybės.
[bookmark: _Hlk215149099]2.3. Paslaugų teikimas pradedamas po pasiruošimo paslaugų teikimui laikotarpio pabaigos ir tęsiamas iki bendro paslaugų teikimo termino pabaigos.
2.4. Jei pasiruošimo paslaugų teikimui laikotarpis yra trumpesnis nei 2 (du) mėnesiai, paslaugų teikimo laikotarpis atitinkamai pailgėja, tačiau bendras paslaugų teikimo terminas negali viršyti 60 (šešiasdešimt) mėnesių nuo sutarties įsigaliojimo dienos.


3. GALIMOS PASLAUGŲ TEIKIMO RIZIKOS

3.1. Paslaugų teikimo metu galimos rizikos:
3.1.1. teisės aktų ir jų aiškinimo pakeitimai;
3.1.2. nevienodas ištuštinamų konteinerių skaičius per visą paslaugų teikimo laikotarpį;
3.1.3. nevienodas ištuštinamų konteinerių užpildymo lygis kiekvieno apvažiavimo metu;
3.1.4. surenkamų Aliejaus atliekų kiekio svyravimai;
3.1.5. atsitiktinis neleistinų atliekų patekimas į konteinerius (nustačius neleistinas atliekas konteineriuose Tiekėjas privalo tokias atliekas sutvarkyti pagal Lietuvos Respublikos atliekų tvarkymo įstatymo ir Vilniaus miesto atliekų tvarkymo taisyklių reikalavimus savo lėšomis);
3.1.6. sudėtingas aptarnavimas dėl sudėtingų oro sąlygų;
3.1.7. konteinerių būklės ir teritorijos sutvarkymas po galimo trečiųjų asmenų vandalizmo ar staigių oro sąlygų pasikeitimų.
3.2. Tiekėjas, teikdamas paslaugas pagal pirkimo sutartį, turi atsižvelgti į šias galimas rizikas ir užtikrinti nenutrūkstamą paslaugų teikimą esant bet kuriai iš šių sąlygų.

4. PASIRUOŠIMAS PASLAUGŲ TEIKIMUI

4.1. Tiekėjas ne vėliau kaip per 5 (penkias) darbo dienas nuo pirkimo sutarties įsigaliojimo Administratoriui turi pateikti detalų pasirengimo grafiką, kuriame būtų nurodoma: pasirengimo paslaugų teikimui reikalingi resursai, veiksmai (priemonės) su tarpiniais terminais, atsakingi asmenys, jų kontaktinė informacija.
4.2. Administratorius išnagrinėja pasirengimo grafiką ir per 5 (penkias) darbo dienas jam pritaria arba jeigu yra pastabų dėl pasiruošimo paslaugų teikimui – pateikia dėl to pastabas bei pasiūlymus.
4.3. Tiekėjas Administratoriui teikia informaciją (kartą per savaitę) apie pasirengimo grafiko vykdymą, pasirengimo metu iškilusius nesklandumus ir esant poreikiui, koreguoja ar papildo pasirengimo grafiką.
4.4. Pasiruošimo paslaugų teikimui metu Tiekėjas privalo atlikti šiuos veiksmus:
4.4.1. įsigyti visas (arba trūkstamas) paslaugų teikimui reikalingas technines priemones bei užtikrinti visus paslaugų teikimui reikalingus duomenų mainus;
4.4.2. pateikti ir su Administratoriumi suderinti detalų Aliejaus atliekų tvarkymo proceso aprašymą, įskaitant bet neapsiribojant toliau nurodomus duomenis:
4.4.2.1. teritoriją, į kurią surinktos Aliejaus atliekos bus transportuojamos;
4.4.2.2. surinktų Aliejaus atliekų sutvarkymo būdus;
4.4.2.3. kitus Administratoriaus prašomus duomenis, susijusius su Aliejaus atliekų tvarkymu.
4.4.3. suderinti su Administratoriumi pastatymo, aptarnavimo, nuėmimo, pakeitimo, neaptarnavimo ir kitų aktualių duomenų perdavimo būdą ir formatą;
4.4.4. parengti išorinių ir vidinių konteinerių plovimo ir dezinfekavimo grafikus bei pateikti juos Administratoriui (pirmasis plovimas ir dezinfekavimas turi būti atliktas ne vėliau kaip per 6 mėnesius nuo paslaugų teikimo pradžios);
4.4.5. sudaryti Aliejaus atliekų surinkimo grafiką, užtikrinant konteinerių aptarnavimą ne rečiau nei 1 kartą per 2 mėnesius, jei konteinerių stebėsenos sistema nėra įrengta, arba pagal nustatytą Aliejaus atliekų surinkimo faktinį poreikį, jei konteinerių stebėsenos sistema yra įrengta; 
4.4.6. Tiekėjas, sudarydamas Aliejaus atliekų surinkimo ir vežimo maršrutą, privalo vadovautis techninės specifikacijos 5 skyriumi;
4.4.7. pateikti Administratoriui asmenų, kurie bus atsakingi už paslaugų teikimą, telefonų numerius bei elektroninio pašto adresus;
4.4.8. Tiekėjas privalo pasiruošimo laikotarpiu pažymėti visus naujai pastatytus konteinerius su Administratoriumi suderintais informaciniais lipdukais ir identifikaciniais (inventoriniais) numeriais, kurie yra tvirtinami/klijuojami ant konteinerių išorės. Ant konteinerių taip pat turi būti lipdukai su QR kodu, kurį nuskenavę žmonės galėtų rasti informaciją apie teisingą Aliejaus atliekų tvarkymą, žemėlapį su kitais mieste esančiais Aliejaus atliekų konteineriais, taip pat informaciją, kokios Aliejaus atliekos yra tinkamos išmetimui, o kokios – ne. 
4.4.9. Tiekėjas iki pasiruošimo paslaugų teikimui termino pabaigos turi informuoti Pirkėją apie paslaugą teiksiančių darbuotojų numatomą dėvėti uniformą bei jos žymėjimą.
4.5. Ne vėliau kaip per 5 (penkias) darbo dienas nuo pasiruošimo paslaugų teikimui ataskaitos ir dokumentų, įrodančių techninės specifikacijos 4.1 ir 4.4 punktuose nurodytų veiksmų įvykdymą, pateikimo ir Administratoriui konstatavus, kad Tiekėjas įvykdė techninės specifikacijos 4.1 ir 4.4 punktuose išvardytus reikalavimus, Tiekėjas ir Administratorius (toliau – Šalys) pasirašo aktą apie pasiruošimą paslaugų teikimui. Šalims pasirašius šį aktą, laikoma, kad paslaugų teikimui pasiruošta tinkamai. 
4.6. Jei Administratorius, įvertinęs pasiruošimo ataskaitą ir dokumentus (4.5 punktas), nustato trūkumus arba poreikį pakartotinai atlikti veiksmus pagal 4.1 ir 4.4 punktus, Tiekėjui gali būti suteiktas papildomas terminas iki 10 (dešimties) darbo dienų tik šiems trūkumams pašalinti. Šis pratęsimas netaikomas dėl objektyvių priežasčių, kurios reglamentuojamos 2.2 punkte, ir (arba) nekeičia bendrų pasiruošimo paslaugų teikimui ir paslaugų teikimo terminų, nustatytų techninės specifikacijos 2.1 ir 2.2 punktuose.
4.7. Tiekėjui Administratoriaus sprendimu gali būti suteikiamas ne ilgesnis kaip 5 (penkių) darbo dienų laikotarpis ataskaitos turinio koregavimui, turinyje fiksuotų neatitikimų ištaisymui, nesusijusių su papildomų pasiruošimo veiksmų atlikimu, kurie reglamentuojami 4.6 punkte.
4.8. Tiekėjas turi pradėti teikti paslaugas pilna apimtimi kitą dieną po to, kai Šalys pasirašo aktą apie pasiruošimą paslaugų teikimui.
4.9. Jei aktas, nurodytas techninės specifikacijos 4.5 punkte, ne dėl Administratoriaus kaltės Šalių nepasirašomas, laikoma, kad Tiekėjas nepasirengęs teikti paslaugas. Tokiu atveju Tiekėjui nėra atlyginamos jo patirtos išlaidos, susijusios su pasiruošimu teikti paslaugas, ir Pirkėjas įgyja teisę pasinaudoti sutarties įvykdymo užtikrinimu bei inicijuoti sutarties nutraukimą dėl Tiekėjo padaryto esminio sutarties pažeidimo.

5. ALIEJAUS ATLIEKŲ SURINKIMAS IR VEŽIMAS

5.1. Aliejaus atliekų surinkimo paslaugos turi būti teikiamos Savivaldybės teritorijoje. 
5.2. Tiekėjas privalo savo lėšomis užtikrinti Aliejaus atliekų surinkimui reikalingų konteinerių tiekimą ir sumontavimą per pasiruošimo paslaugų teikimui laikotarpį pagal Pirkėjo ir Administratoriaus nurodytą faktinį poreikį, t. y. pristatyti ir sumontuoti atitinkamą konteinerių skaičių paslaugų teikimui, bei vykdyti Aliejaus atliekų surinkimą pagal pasiruošimo Paslaugų teikimui laikotarpį su Pirkėju ir Administratoriumi sudarytus grafikus, kuriuose nurodytos konkrečios konteinerių pastatymo vietos. Jei konteineriuose bus įrengiami užpildymo lygio ar kiti stebėjimo jutikliai, jie taip pat turi būti įrengti Tiekėjo sąskaita ir prižiūrimi visos paslaugų teikimo trukmės metu. 
5.3. Aliejaus atliekų surinkimas turi būti vykdomas tik iš su Administratoriumi suderintų ir įrengtų konteinerių, laikantis techninės specifikacijos 5.2 punkte nustatytų surinkimo grafikų ir šios techninės specifikacijos reikalavimų.
5.4. Jei konteineriuose nėra įrengtų užpildymo lygio jutiklių, Tiekėjas Aliejaus atliekų surinkimo ir vežimo maršrutus turi formuoti taip, kad visi konteineriai būtų aptarnaujami ne rečiau kaip 1 (vieną) kartą per 2 (du) mėnesius, nebent Administratorius raštu nustato kitokį dažnumą, atsižvelgdamas į faktinį konteinerių užsipildymo intensyvumą.
5.5. Jei konteineriuose įrengti užpildymo lygio jutikliai, Aliejaus atliekų surinkimo ir vežimo maršrutai formuojami vadovaujantis šių jutiklių duomenimis, laikantis šių reikalavimų:
5.5.1. konteineriai, kurių užsipildymo lygis pagal jutiklių parodymus nesiekia 60 %, negali būti ištuštinami;
5.5.2. konteineriai, kurių užsipildymo lygis viršija 60 %, per 8 darbo valandas turi būti įtraukiami į artimiausius surinkimo ir vežimo maršrutus;
5.5.3. konteineriai, kurių užsipildymo lygis siekia 80 % ir daugiau, turi būti ištuštinami ne vėliau kaip per 8 darbo valandas nuo tokio lygio fiksavimo momento;
5.5.4. Administratorius, atsižvelgdamas į sutarties vykdymo eigą ir faktines sąlygas, gali koreguoti (sumažinti arba padidinti) nurodytus užpildymo lygio rodiklius, apie tai informuodamas Tiekėją raštu.
5.6. [bookmark: _Hlk205915605]Sugedus konteineriuose įmontuotų jutiklių sistemai, Aliejaus atliekos surenkamos pagal Tiekėjo parengtą ir Administratoriaus patvirtintą Aliejaus atliekų surinkimo ir vežimo grafiką. Tiekėjas, ruošdamas grafiką, privalo vadovautis Aliejaus atliekų konteinerių ištuštinimo vidutinišku periodiškumu. Tiekėjas konteinerius turi ištuštinti ne rečiau kaip 1 (vieną) kartą per 2 (du) mėnesius, o esant Administratoriaus nurodymui ištuštinimai gali būti retinami arba dažninami. 
5.7. Administratoriui Tiekėjas turi pateikti Aliejaus atliekų surinkimo ir vežimo grafiką derinimui ir tik Administratoriui patvirtinus – juo vadovautis techninės specifikacijos 5.6 punkte numatytu atveju.
5.8. Darbo dienomis nuo 22.00 val. iki 7.00 val. Aliejaus atliekos gali būti renkamos tik gavus raštišką Pirkėjo sutikimą. Šiuo paros metu Aliejaus atliekos gali būti renkamos tik nekeliant triukšmo, netrikdant kitų asmenų ramybės ir poilsio ar darbo.
5.9. Savaitgaliais ir švenčių dienomis anksčiau kaip 9.00 val. ir vėliau kaip 22.00 val. Aliejaus atliekos gali būti renkamos tik gavus raštišką Pirkėjo sutikimą.
5.10. Tiekėjas, teikdamas paslaugas, privalo laikytis atliekų tvarkymą, triukšmo prevenciją viešosiose vietose reglamentuojančių teisės aktų reikalavimų.
5.11. Administratoriaus sprendimu konteinerių skaičius ir stovėjimo vietos gali būti keičiamos, papildomos. Apie tokį sprendimą ne vėliau kaip prieš 1 (vieną) mėnesį, Tiekėjui pranešama raštu, kuriame nurodoma konteinerio(-ių) pastatymo arba stovėjimo vieta(-os), terminas iki kada reikia pastatyti ar nuimti konteinerį(-ius) bei kita aktuali informacija.
5.12. Jei Tiekėjas dėl objektyvių aplinkybių, kurios nuo Tiekėjo nepriklauso, negali ištuštinti konteinerių pagal suderintą maršrutą arba grafike nustatytą dieną, Tiekėjo personalas privalo fiksuoti tokį atvejį ir aplinkybes, ir pateikti informaciją Administratoriui suderintais informavimo būdais, nurodant priežastį ir realiame laike įkeliant tai patvirtinančias fotofiksacijas su data ir laiku.
5.13. Jeigu Tiekėjas dėl savo kaltės neištuštino konteinerio ir jis dėl to buvo perpildytas, Tiekėjui taikomos sutartyje nustatytos netesybos. Nepaisant pritaikytų netesybų, toks perpildytas konteineris turi būti ištuštintas ne vėliau kaip per 8 (aštuonias) valandas nuo perpildymo Aliejaus atliekomis fakto nustatymo ir informacijos apie tai pateikimo Tiekėjui, laikantis techninės specifikacijos 5.8 ir 5.9 punktuose nustatytų laiko apribojimų. Jei toks atvejis pasikartoja daugiau nei 2 (du) kartus, turi būti koreguojamas Aliejaus atliekų išvežimo grafikas arba pastatomi papildomi konteineriai.
5.14. Jeigu konteineris perpildytas dėl aplinkybių, nepriklausančių nuo Tiekėjo kaltės (pvz., dėl netikėto padidėjusio Aliejaus atliekų kiekio ar netinkamo gyventojų naudojimosi konteineriu), Tiekėjas įsipareigoja ištuštinti tokį konteinerį ne vėliau kaip per 12 (dvylika) valandų nuo Administratoriaus nurodymo. Tiekėjas turi teisę teikti Administratoriui pasiūlymus dėl konteinerių pastatymo vietų parinkimo ar pakeitimo siekdamas užtikrinti optimalų jų panaudojimą.
5.15. Transportavimo metu surinktos Aliejaus atliekos negali būti maišomos su kitų rūšių atliekomis bei ne komunaliniame atliekų sraute surinktomis Aliejaus atliekomis. Už šiuos pažeidimus yra taikomos su Tiekėju sudarytoje sutartyje numatytos netesybos.
5.16. Tiekėjas teikdamas paslaugas privalo laikytis visų galiojančių Kelių eismo taisyklių.  Surenkant Aliejaus atliekas draudžiama naudoti transporto priemonėms neskirtus takus ar šaligatvius. Konteinerių pastatymo ar ištuštinimo metu Tiekėjas privalo elgtis atsargiai ir užtikrinti, kad konteineriai nebūtų sugadinti. 
5.17. Tais atvejais, kai prie konteinerių randamos ne aliejaus atliekos, tačiau tokios, kurias įmanoma surūšiuoti (pvz., pakuotės, plastikas, stiklas, popierius ir pan.), Tiekėjas privalo šias atliekas surūšiuoti ir išmesti į šalia esančius tam skirtus atliekų konteinerius. Jeigu prie konteinerių aptinkamos didelių gabaritų atliekos (DGA), pavojingos ar kitokio pobūdžio atliekos, kurių Tiekėjas netvarko pagal sutartį, Tiekėjas privalo nedelsdamas (bet ne vėliau kaip per 1 darbo dieną) informuoti Administratorių apie tokių atliekų buvimo faktą ir, esant galimybei, pateikti informaciją (pvz., nuotraukas, vietos aprašymą), reikalingą Administratoriui šių atliekų pašalinimui organizuoti.

6. TRANSPORTO PRIEMONĖS ALIEJAUS ATLIEKOMS SURINKTI IR VEŽTI

6.1. Tiekėjas teikia paslaugas naudodamasis savo transporto priemonėmis (priklausančiomis Tiekėjui nuosavybės teise arba valdomomis kitais teisiniais pagrindais). Transporto priemonių, kuriomis surenkamos ir transportuojamos Aliejaus atliekos, galingumas ir talpa turi būti tokia, kad tiktų susidarančiam Aliejaus atliekų kiekiui surinkti bei išvežti.
6.2. Jei Tiekėjas savo pasiūlyme nurodė, kad paslaugas įsipareigoja teikti elektromobiliais ir (arba) suslėgtomis gamtinėmis dujomis (CNG) ir (arba) biometanu ir (arba) biodujomis varomomis atliekų surinkimo transporto priemonėmis (jas pradedant naudoti teikiant paslaugas ne vėliau kaip per 6 (šešis) mėnesius nuo sutarties įsigaliojimo dienos), jis paslaugų teikimui privalės naudoti pasirinktas transporto priemones (elektromobilius ir (arba) suslėgtomis gamtinėmis dujomis (CNG) ir (arba) biometanu ir (arba) biodujomis varomas atliekų surinkimo transporto priemones), kurios turės atitikti techninės specifikacijos 6.2.1 - 6.2.7 punktų reikalavimus. Jei savo pasiūlyme Tiekėjas neįsipareigojo paslaugų teikimui naudoti elektromobilius ir (arba) suslėgtomis gamtinėmis dujomis (CNG) ir (arba) biometanu ir (arba) biodujomis varomas atliekų surinkimo transporto priemones, kitokios pasitelkiamos transporto priemonės turi atitikti šiuos minimalius reikalavimus:
6.2.1. turi atitikti ne žemesnį kaip Euro 6 emisijos standartą (arba lygiavertį) arba ekologiškesnių ir ekonomiškesnių variklių oro taršos ribinius reikalavimus pagal 2007 m. birželio 20 d. Europos Parlamento ir Tarybos reglamentą (EB) Nr. 715/2007 ir vėlesnius pakeitimus arba kitą lygiavertį dokumentą;
6.2.2. triukšmo lygis turi būti mažesnis už 102 dB (A) pagal Europos Parlamento ir Tarybos direktyvą 2000/14/EB „Dėl valstybių narių įstatymų, susijusių su lauko sąlygomis naudojamos įrangos į aplinką skleidžiamu triukšmu, derinimo“ (OL 2000 L 162) su vėlesniais pakeitimais, arba kitą lygiavertį dokumentą;
6.2.3.  turi būti pateikiami dokumentai, pagrindžiantys naudojamų transporto priemonių degalų rūšį ir atitiktį nustatytam emisijos standartui (ne žemesniam kaip Euro 6 (arba lygiavertis) arba faktą, kad transporto priemonės varomos elektra ir (ar) suslėgtomis gamtinėmis dujomis (CNG) ir (ar) biometanu ir (ar) biodujomis;
6.2.4. transporto priemonės turi atitikti Lietuvos Respublikoje galiojančius techninius reikalavimus, techniškai tvarkingos ir apdraustos privalomuoju civilinės atsakomybės draudimu;
6.2.5. automobilio kėbulas privalo būti uždaras ir švarus;
6.2.6. transporto priemonės turi būti pritaikytos privažiuoti prie aptarnaujamų konteinerių ištuštinant Aliejaus atliekas į surenkančią transporto priemonę ir išvežti Aliejaus atliekas tolimesniam sutvarkymui;
6.2.7. kiekviena Paslaugų teikime naudojama transporto priemonė turi būti pažymėta Tiekėjo logotipu.
6.3. Tiekėjas turi užtikrinti, kad sugedus bet kuriai transporto priemonei, ji ne vėliau kaip kitą darbo dieną būtų pakeista kita transporto priemone, atitinkančia techninės specifikacijos reikalavimus.

7. ALIEJAUS ATLIEKŲ SURINKIMO KONTEINERIAI

7.1. Paslaugų teikimui Tiekėjas naudoja savo nuosavybės, panaudos ar kita teise valdomus konteinerius, ir skirtus tik  Paslaugų teikimui viso Paslaugų teikimo laikotarpio metu.
7.2. Konteineris turi būti skirtas (pritaikytas) tik Aliejaus atliekų surinkimui, taip siekiant užtikrinti tinkamą Aliejaus atliekų rūšiavimą ir sutvarkymą.
7.3. Bendrieji reikalavimai konteineriams:
7.3.1. medžiaga – didelio tankio polietileno (HDPE arba lygiavertis), atsparaus UV spinduliams, cheminėms medžiagoms ir mechaniniams pažeidimams. Medžiagos neturi skleisti kvapų, palaikyti degimo ar būti toksiškos;
7.3.2. išorinio konteinerio įmetimo anga – įrengta viršutinėje arba priekinėje dalyje, pritaikyta žmonėms su negalia, skersmuo – nuo 240 mm iki 340 mm, turi turėti guminį sandarų apvadą arba vožtuvą, kuris apsaugo nuo Aliejaus atliekų išsiliejimo, kvapų sklidimo bei neleidžia tiesiogiai prieiti prie vidinio konteinerio turinio;
7.3.3. išorinio konteinerio užraktas – integruota spyna, apsauganti nuo neteisėto atidarymo ir ištuštinimo;
7.3.4. išorinio konteinerio durys – priekinėje dalyje leidžiančios patogiai pasiekti ir pakeisti vidinį konteinerį;
7.3.5. siekiant efektyvesnio paslaugų teikimo, Tiekėjas gali pasirinkti aprūpinti konteinerius tūrio jutikliais, kurie automatiniu būdu perduoda informaciją į Tiekėjo informacinę sistemą apie konteinerio užpildymą, galimus temperatūros pokyčius ir vietos pozicijos pasikeitimą;
7.3.6. atsparumas ir sandarumas: konteineris turi būti atsparus aplinkos temperatūros poveikiui nuo -35 °C iki +60 °C, sandarus, neleidžiantis Aliejaus atliekoms išsilieti į aplinką, pagamintas iš medžiagų, atsparių aliejams, riebalams ir plovikliams;
7.3.7. išorinio konteinerio dydis – išorinis konteineris tūri būti tokio dydžio, kuriame tilptų nuo 200 iki 300 litrų vidinis konteineris ir būtų pritaikytas naudojimui žmonėms su negalia. Išorinio konteinerio įmetimo angos aukštis nuo žemės ≤ 1200 mm. 
7.3.8. Vidinio konteinerio talpa – nuo 200 iki 300 litrų. Atliekų konteineriai turi atitikti EN 840 standarto arba lygiaverčius reikalavimus. Papildomai integruota perpildymo apsaugos talpa – ne mažesnė kaip 35 litrai (pvz., dvigubas dugnas ar apsauginis lovelis);
7.3.9. Konteineris (tiek jo išorė, tiek jo vidinė talpa) turi būti tinkamas naudoti lauko sąlygomis ištisus metus – esant lauko temperatūrai nuo -35 °C iki +60 °C. Plastikas neturi deformuotis ar sutrūkinėti dėl temperatūros pokyčių;
7.3.10. Išorinis konteineris turi būti visada užrakintas, o užraktas tvarkingas. Jeigu užraktas netvarkingas, Tiekėjas turi jį suremontuoti arba pakeisti per 5 (penkias) darbo dienas. Tiekėjas privalo aprūpinti Administratorių raktais, kurie atrakintų konteinerių užraktus ir sudarytų galimybę atlikti patikrinimus. Raktai Administratoriui perduodami pasiruošimo paslaugų teikimui laikotarpio metu, surašant rakto perdavimo–priėmimo aktą. Administratorius įsipareigoja naudoti perduotus raktus tik Vilniaus mieste įrengtų Aliejaus atliekų konteinerių kontrolei ir su tuo susijusių funkcijų vykdymui. Pasibaigus paslaugų teikimo laikotarpiui arba Tiekėjui to pagrįstai pareikalavus (pvz., pasikeitus užraktų sistemai, nustačius jo neteisėto naudojimo riziką, sustabdžius paslaugų teikimą konkrečioje teritorijoje ir pan.), Administratorius privalo grąžinti visus perduotus raktus Tiekėjui, surašant rakto grąžinimo–priėmimo aktą.
7.4. Tiekėjas privalo užtikrinti, kad visi naujai pastatyti konteineriai paslaugų teikimo laikotarpiu būtų pažymėti informaciniais lipdukais, identifikaciniais numeriais ir QR kodais, suderintais su Administratoriumi, ne vėliau kaip per 3 (tris) darbo dienas nuo pastatymo. 
7.5. Tiekėjas privalo pakeisti išorinio konteinerio informacinį lipduką ir (ar) identifikacinį numerį per 3 (tris) darbo dienas, jei jis yra sugadintas, neįskaitomas, apipaišytas, iš dalies nuplėštas.
7.6. Tiekėjas privalo plauti ir dezinfekuoti išorinius ir vidinius konteinerius ne rečiau kaip 2 (du) kartus (arba daugiau nei 2 kartus, jeigu tai pasiūlo pasiūlymo teikimo metu ir pasiūlymui suteikiami papildomi balai) per kalendorinius metus (12 mėn.), vadovaudamasis galiojančiais higienos reikalavimais, pagal suderintą su Administratoriumi grafiką. Grafikas turi būti patvirtintas ir pateiktas Administratoriui derinimui per pasiruošimo paslaugų teikimui laikotarpį. Grafikas turi būti sudaromas taip, kad tarp plovimų būtų ne didesnis kaip 6 (šešių) mėnesių intervalas. Papildomai plovimas ir dezinfekavimas turi būti atliekamas pagal faktinį poreikį (pvz., apipaišytų konteinerių valymas, išsiliejus aliejaus atliekoms).
7.7. Prieš kiekvieną išorinių ir vidinių konteinerių plovimą ir dezinfekavimą, Administratorius turi būti informuojamas raštu prieš 3 (tris) darbo dienas. 
7.8. Plovimui Tiekėjas privalo naudoti aukšto slėgio įrangą bei kitas priemones, kurios užtikrintų konteinerio švarą. Ant plaunamų konteinerių korpusų rastus atsiklijavusius informacinius lipdukus ar identifikacinius numerius prireikus pritvirtinti arba pakeisti naujais. Dezinfekavimui naudojami biocidai turi atitikti Lietuvos ir Europos Sąjungos teisės aktais nustatytus reikalavimus.
7.9. Apipaišytus išorinius konteinerius Tiekėjas privalo nuvalyti, nuplauti arba perdažyti ta pačia spalva ne vėliau kaip per 5 (penkias) darbo dienas nuo Administratoriaus nurodymo.
7.10. Tiekėjas privalo užtikrinti, kad Savivaldybės teritorijoje naudojami ir aptarnaujami konteineriai paslaugų teikimo metu būtų techniškai tvarkingi, geros estetinės išvaizdos ir švarūs. Geros techninės ir estetinės būklės konteineriu laikomas tas konteineris, kuris neturi nė vieno defekto, nurodyto techninės specifikacijos 7.1–7.5 punktuose (pvz., sugadintas užraktas, deformacijos, pažeistas korpusas, neįskaitomi lipdukai);
7.11. Nustačius, kad išorinis ar vidinis konteineris sugadintas, techniškai netvarkingas ar netinkamas naudoti Tiekėjas nedelsiant privalo organizuoti konteinerio pakeitimą nauju arba suremontuoti, bet ne ilgiau kaip per 5 (penkias) darbo dienas.
7.12.  Gavęs Administratoriaus nurodymą apie netinkamą naudojimui konteinerį, Tiekėjas privalo jį pakeisti nauju arba suremontuoti nuo gavimo dienos per 5 (penkias) darbo dienas.
7.13. Paslaugų teikimo laikotarpiui pasibaigus, Tiekėjas išlaiko savo turimas teises į visus Tiekėjo nuosavybės, panaudos ar kita teise valdomus konteinerius, kurie buvo naudojami Aliejaus atliekų surinkimo paslaugos teikimui. Tiekėjas privalo per 10 (dešimt) darbo dienų nuo paslaugų teikimo pabaigos savo lėšomis surinkti, demontuoti ir išvežti visus konteinerius iš paslaugų teikimo teritorijos, iš anksto suderinęs konteinerių surinkimo grafiką su Administratoriumi. Tiekėjas privalo užtikrinti, kad po konteinerių išvežimo, teritorijos, kuriose stovėjo konteineriai, būtų paliktos tvarkingos ir švarios. Esant objektyvioms aplinkybėms (pvz. sugedus transporto priemonėms, esant netinkamoms oro ir (ar) eismo sąlygoms), šis terminas gali būti pratęstas dar iki 5 (penkių) darbo dienų, suderinus su Administratoriumi.

8. TIEKĖJAS IR JO KOMANDA

8.1. Tiekėjo komandą sudaro Tiekėjo ir (ar) Sutartyje nurodytų subtiekėjų darbuotojai (toliau – Tiekėjo darbuotojai), už kurių elgesį darbo metu Tiekėjas atsako visą paslaugų teikimo laikotarpį.
8.2. Tiekėjo darbuotojai, vykdantys Aliejaus atliekų surinkimo paslaugas ir bendraujantys su gyventojais ar Administratoriumi, turi mokėti lietuvių kalbą tokiu lygiu, kuris užtikrina sklandų bendravimą, bet ne žemesnį, nei reikalauja teisės aktai. Jei Paslaugas teikia keli darbuotojai kartu, pakanka, kad bent vienas iš jų mokėtų lietuvių kalbą, jeigu teisės aktai nenumato griežtesnio reikalavimo.
8.3. Paslaugas teikiantys darbuotojai turi dėvėti vienodas uniformas, ant kurių turi būti pažymėtas Tiekėjo pavadinimas.
8.4. Transporto priemonių vairuotojai turi laikytis Kelių eismo taisyklių.
8.5. Tiekėjas turi pasirūpinti, kad visiems paslaugų teikime dalyvaujantiems darbuotojams (įskaitant subteikėjų personalą, jei taikoma) iki paslaugų teikimo pradžios būtų suteiktos instrukcijos apie paslaugų teikimo sąlygas. Instrukcijoje turi būti pateikta ne mažiau kaip ši informacija:
8.5.1. Savivaldybėje galiojančios atliekų tvarkymo taisyklės;
8.5.2. Aliejaus atliekų surinkimo maršrutai, konteinerių išdėstymo vietos, grafikai;
8.5.3. darbų saugos taisyklės.
8.6. Tiekėjas turi turėti leidimą arba galiojančią sutartį su atliekų tvarkytoju, turinčiu teisę vykdyti antrinių žaliavų ir pakuočių atliekų perdirbimą bei kitų netinkamų atliekų, susidarančių Aliejaus atliekų surinkimo metu, šalinimą arba pats turėti tokią teisę.

9. NETESYBŲ SISTEMA

9.1. Netesybos yra skiriamos už netinkamai teikiamas arba neteikiamas Paslaugas. Paslaugų teikėjui, nevykdančiam sutartinių įsipareigojimų arba netinkamai vykdančiam sutartinius įsipareigojimus, skiriama atitinkamo dydžio bauda, numatyta pirkimo sutartyje.
9.2. Administratorius turi teisę atlikti nuolatinius bei neplanuotus paslaugų teikimo patikrinimus (toliau – Kontrolinis patikrinimas). Kontrolinius patikrinimus atlieka Administratoriaus paskirti asmenys. Kontrolinius patikrinimus jie gali atlikti savo nuožiūra pasirinktu laiku ir dažnumu.
9.3. Kontrolinio patikrinimo metu, ar išanalizavus gautą informaciją ar ataskaitų duomenis ir nustačius, kad Tiekėjas nesuteikė ar netinkamai teikė paslaugas, jam gali būti skiriama atitinkamo dydžio bauda, numatyta pirkimo sutartyje.
9.4. Atvejai, kada ištuštinus iš konteinerio Aliejaus atliekas, duomenys apie ištuštinimą nepateikiami (arba pateikiami neteisingi) Administratoriui, bus vertinami kaip netinkamos arba nesuteiktos paslaugos.
9.5. Informacija apie nustatytus pažeidimus (pažeidimo datą, vietą, pažeidimo pobūdį) Administratoriui pateikiama el. paštu per 2 (dvi) darbo dienas nuo pažeidimo nustatymo. Taip pat Tiekėjas per 2 (dvi) darbo dienas turi teisę pateikti paaiškinimus bei kitus duomenis, susijusius su pažeidimo aplinkybėmis. Administratorius įvertina gautą informaciją ir sprendžia dėl tolimesnės netesybų skyrimo procedūros vykdymo. 

10. TIEKĖJO ATASKAITOS, ATASKAITŲ PATEIKIMO TVARKA

10.1. Paslaugų teikimo metu Tiekėjas turi teikti ataskaitas:
10.1.1. pasiruošimo paslaugų teikimui ataskaitą;
10.1.2. paslaugų teikimo ataskaitą kas du mėnesius;
10.1.3. paslaugų teikimo metinę ataskaitą.
10.2. Pasiruošimo Paslaugų teikimui ataskaitoje, kuri pateikiama likus ne mažiau kaip 5 (penkioms) darbo dienoms iki pasiruošimo paslaugų teikimui laikotarpio pabaigos, pateikiama ši informacija:
10.2.1. [bookmark: _Hlk214203941]darbuotojų, tiesiogiai atsakingų už paslaugų teikimo organizavimą ir koordinavimą, įskaitant duomenų perdavimą, ataskaitų pateikimą ir konteinerių apskaitą, telefonų numeriai ir elektroninio pašto adresai;
10.2.2. visų techninės specifikacijos 10.1 punkte nurodytų ataskaitų formos ir turinys, suderintas su Administratoriumi;
10.2.3. konteinerių plovimo ir dezinfekcijos grafikas, kuriame turi būti tiksliai nurodyta plovimo ir dezinfekcijos atlikimo data arba laikotarpis (pvz. mėnesio savaitė arba mėnuo), per kurį planuojamas plovimas. Grafike taip pat turi būti pateikti naudojamų plovimo ir dezinfekcijos priemonių saugos duomenų lapai bei kiti dokumentai, patvirtinantys, kad naudojamos priemonės atitinka visus galiojančių teisės aktų reikalavimus;
10.2.4. [bookmark: _Hlk214204106]raštiškas patvirtinamas apie nuosavybes teise ar kitais pagrindais valdomas ir paslaugų teikimui numatomas naudoti transporto priemones;
10.2.5. raštiškas patvirtinimas, kad Tiekėjas susipažino su aptarnaujama teritorija;
10.2.6. kita Pirkėjo ir (ar) Administratoriaus papildomai pareikalauta informacija.
10.3. Tiekėjas teikia paslaugų teikimo ataskaitą kas du kalendorinius mėnesius, kai aliejaus atliekų konteineriai tuštinami ne dažniau kaip vieną kartą per du mėnesius. Ataskaita turi būti pateikiama iki einamojo dviejų mėnesių laikotarpio pabaigos einančio mėnesio 5 (penktos) darbo dienos. Jei paslaugų teikimo dažnumas padidėja (pvz., tuštinimas atliekamas kas mėnesį ar dažniau), Tiekėjas privalo pateikti ataskaitas kiekvieną mėnesį iki sekančio mėnesio 5 (penktos) darbo dienos. Tiekėjas, teikdamas paslaugų teikimo ataskaitą, teikia šiuos duomenis:
10.3.1. duomenys apie konteinerių ištuštinimų per kalendorinį mėnesį skaičių;
10.3.2. duomenys apie neištuštintų konteinerių per kalendorinį mėnesį skaičių ne dėl Tiekėjo kaltės, nurodant neištuštinimo priežastis, įskaitant atvejus, kai konteineriai nebuvo ištuštinti, nes nepasiekė nustatyto užpildymo lygio; 
10.3.3. duomenys apie neištuštintų konteinerių per kalendorinį mėnesį skaičių dėl Tiekėjo kaltės, nurodant neištuštinimo priežastis;
10.3.4. duomenys apie surinktą Aliejaus atliekų kiekį (svorį);
10.3.5. duomenys apie sutvarkytą Aliejaus atliekų kiekį (svorį) pagal techninės specifikacijos 1.2.8 punkto reikalavimus.
10.4. Paslaugų teikimo metinėse ataskaitose, kurios teikiamos iki kitų metų sausio 15 (penkioliktos) dienos, pateikiama ne mažiau kaip:
10.4.1. duomenys apie konteinerių ištuštinimų per praėjusius kalendorinius metus skaičių;
10.4.2. duomenys apie neištuštintų konteinerių per metus skaičių ne dėl Tiekėjo kaltės, nurodant neištuštinimo priežastis;
10.4.3. duomenys apie neištuštintų konteinerių per metus skaičių dėl Tiekėjo kaltės, nurodant neištuštinimo priežastis;
10.4.4. duomenys apie surinktą Aliejaus atliekų kiekį (svorį);
10.4.5. duomenys apie sutvarkytą atliekų kiekį (svorį) pagal techninės specifikacijos 1.2.8.2 papunkčio reikalavimus;
	10.5. Visos ataskaitos Administratoriui teikiamos kartu su lydraščiu elektroninėje laikmenoje, pasirašytos sertifikuotu Tiekėjo atsakingo asmens elektroniniu parašu. Ataskaitose visi duomenys pateikiami lentelėse pagal Administratoriaus ir Tiekėjo iš anksto suderintas formas. Elektroninėje laikmenoje ataskaita pateikiama Excel arba lygiaverčiu formatu.
10.6.  Administratoriaus sprendimu, Tiekėjui gali būti suteikiamas iki 5 (penkių) darbo dienų terminas bet kuriai ataskaitai pataisyti, patikslinti, ištaisyti neatitikimus. Jeigu Administratorius nepateikia pastabų dėl pateiktos ataskaitos duomenų patikslinimo, pataisymo ar neatitikimų ištaisymo per 5 (penkias) darbo dienas nuo ataskaitos pateikimo, laikoma, kad suteiktos paslaugos priimtos.

11. REIKALAVIMAI PASLAUGŲ KOKYBEI

11.1. Tiekėjas privalo laikytis reikalavimų paslaugų teikimo kokybei užtikrinti.
11.2. Paslaugų kokybei užtikrinti Tiekėjas privalo garantuoti, kad:
11.2.1.  nebus pažeisti pirkimo sąlygų ir Vilniaus miesto atliekų tvarkymo taisyklių bei kitų galiojančių teisės aktų reikalavimai;
11.2.2. vykdydamas sutartį, Tiekėjas sieks teikti paslaugas pagal šioje techninėje specifikacijoje nustatytus kokybės reikalavimus.
11.3. Paslaugų kokybę nusako šie rodikliai:
11.3.1. konteinerių ištuštinimas laiku pagal techninės specifikacijos 5.4, 5.5 ir (ar) 5.6 punktus;
11.3.2. savalaikis duomenų apie konteinerio ištuštinimą ir svorį pateikimas Administratoriui;
11.3.3. reguliari konteinerių techninės būklės priežiūra, plovimas ir dezinfekavimas;
11.3.4. teisingas duomenų pateikimas apie surinktų ir sutvarkytų Aliejaus atliekų kiekius;
11.3.5. teisingas ir savalaikis ataskaitų sudarymas ir informacijos ataskaitose perdavimas
Pirkėjui nurodytu laiku;
           11.3.6. tvarkos ir švaros aplink konteinerius palaikymas;
           11.3.7. paslaugų teikimas techninę specifikaciją atitinkančiomis transporto priemonėmis;
11.3.8. savalaikis ir tinkamas transporto priemonių pakeitimas joms sugedus ar dėl kitų priežasčių;
11.3.9. vienodos ir tvarkingos paslaugas teikiančių darbuotojų uniformos su pažymėtu Tiekėjo pavadinimu;
11.3.10. Tiekėjo atsakomybė už paslaugų kokybės rodiklių nesilaikymą yra apibrėžiama sutartyje.

12. APLINKOS APSAUGOS REIKALAVIMAI

[bookmark: _Hlk214207952]12.1. Šiame pirkime taikomi aplinkos apsaugos kriterijai pagal Lietuvos Respublikos aplinkos ministro 2022 m. gruodžio 13 d. įsakymu Nr. D1-401 patvirtintą „Aplinkos apsaugos kriterijų taikymo, vykdant žaliuosius pirkimus, tvarkos aprašo“:
	Eil. Nr.
	Pirkimo objektui taikomas (-omi) aplinkos apsaugos kriterijus (-ai)
	Atitiktį aplinkos apsaugos kriterijui įrodantys dokumentai
	Paaiškinimai

	1.
	4.4.1 papunktį – perkamas aplinkosauginis ir aplinkai palankus produktas, kuris patenka į orientacinį aplinkosauginių ir aplinkai palankių prekių bei paslaugų sąrašą pagal 2024 m. birželio 26 d. Komisijos įgyvendinimo Reglamentą (ES) 2024/1769, kuriuo iš dalies keičiamas Įgyvendinimo reglamentas (ES) 2015/2174. 
	
	

	2.
	4.4.4.1 papunktį – taikomas paslaugų teikimui naudojamoms transporto priemonėms ir nurodytas šios techninės specifikacijos 6.2.1 papunktyje.
	Dokumentai patvirtinantys aplinkos apsaugos kriterijų nurodyti šios techninės specifikacijos 6.2.3 papunktyje.
	Tai yra sutarties vykdymo sąlyga, kuri bus tikrinama sutarties vykdymo metu.

